പെരിന്തല്മണ്ണയിലെ രണ്ടു ബസ്സ്റ്റാന്ഡുകള്ക്കും അംഗീകാരമായി പെരിന്തല്മണ്ണ: നഗരത്തിലെ വിവാദമായ മൂസക്കുട്ടി സ്മാരക ബസ് സ്റ്റാന്ഡിനും മാനത്തുമംഗലം ബൈപാസിലെ തറയില് ബസ്സ്റ്റാന്ഡിനും മലപ്പുറം ആര്ടിഎ യോഗം അംഗീകാരം നല്കി. ഈ രണ്ടു ബസ്സ്റ്റാന്ഡുകളില് എത്തേണ്ടതും പുറപ്പെടേണ്ടതുമായ ബസുകള് ഏതൊക്കെയാണെന്നു ശിപാര്ശ ചെയ്യാനായി മുനിസിപ്പല് ട്രാഫിക്ക് റഗുലേറ്ററി കമ്മിറ്റിയോട് റീജണല് ട്രാന്സ്പോര്ട്ട് അഥോറിറ്റി യോഗം നിര്ദേശിച്ചു. ഇതിനായി റഗുലേറ്ററി യോഗം ചേരും. പുതുതായി നിര്മിച്ചതുള്പ്പെടെ രണ്ടു സ്റ്റാന്ഡുകളിലും എത്തേണ്ട ബസുകള് ഏതൊക്കെ റൂട്ടുകളിലേതാണെന്നു നിര്ണയിക്കാന് പെരിന്തല്മണ്ണ നഗരസഭ ഒന്നര വര്ഷം മുന്പ് ആര്ടിഎയോട് അഭ്യര്ഥിച്ചിരുന്നു. കഴിഞ്ഞദിവസം ചേര്ന്ന യോഗമാണ് രണ്ടു ബസ് സ്റ്റാന്ഡുകള്ക്കും അംഗീകാരം നല്കിയത്. തറയില് ബസ്സ്റ്റാന്ഡില് ഇരുനില കെട്ടിടവും ബസുകള്ക്ക് പ്രവേശിക്കാനും പുറത്തേക്കു കടക്കാനുമുള്ള സൗകര്യങ്ങള്ക്കു പുറമേ യാത്രക്കാര്ക്ക് ഇരിപ്പിടങ്ങളും ടോയ്ലറ്റ് സൗകര്യവും ഉണ്ടെന്നു അന്വേഷണത്തില് കണ്ടെത്തി. മൂസക്കുട്ടി സ്മാരക ബസ്സ്റ്റാന്ഡില് ഒറ്റനില കെട്ടിടവും അനുബന്ധ സൗകര്യങ്ങളുമാണുള്ളതെന്നു ഉദ്യോഗസ്ഥ പരിശോധനാ റിപ്പോര്ട്ടില് വ്യക്തമാക്കി. പുതിയ സ്റ്റാന്ഡിനു നിര്മാണാനുമതി നല്കിയുള്ള ഉത്തരവില് തറയില് സ്റ്റാന്ഡ് പൂര്ണമായ നിലയില് പ്രവര്ത്തന സജ്ജമാക്കണമെന്നു ഹൈക്കോടതി നിര്ദേശിച്ചിരുന്നു. ആ നിര്ദേശം പാലിക്കാന് വീഴ്ചവരുത്തിയതിനാല് മുനിസിപ്പല് സെക്രട്ടറിക്കെതിരേ കോടതിയലക്ഷ്യത്തിനു നടപടി സ്വീകരിക്കണമെന്നു തറയില് മുഹമ്മദ് മുസ്തഫ ഹൈക്കോടതിയില് നല്കിയ ഹര്ജിയില് ആവശ്യപ്പെട്ടിരുന്നു. സെക്രട്ടറിയുടെ സത്യവാംഗ്മൂലത്തില് ഏതൊക്കെ ബസുകള് ഏതൊക്കെ സ്റ്റാന്ഡിലാണ് പ്രവേശിക്കേണ്ടതെന്നു നിശ്ചയിക്കണമെന്നു ആര്ടിഎയോട് കൗണ്സില് ആവശ്യപ്പെട്ടതായി അറിയിച്ചതിനെത്തുടര്ന്നു ഹര്ജി തീര്പ്പാക്കുകയായിരുന്നു. അനുകൂലമായ തീരുമാനം ഉണ്ടാകുന്നില്ലെങ്കില് മുഹമ്മദ് മുസ്തഫക്ക് വീണ്ടും ഹൈക്കോടതിയെ സമീപിക്കാമെന്നും ഉത്തരവില് വ്യക്തമാക്കിയിരുന്നു. ഉന്നത വിജയികളെ അനുമോദിച്ചു കരുവാരകുണ്ട്: ഗവ. ഹയര് സെക്കന്ഡറി സ്കൂളില് നിന്ന് എസ്എസ്എല്സി പരീക്ഷയില് മികച്ച വിജയം നേടിയവരെ അനുമോദിച്ചു. സ്കൂളില് നടത്തിയ പരിപാടി പഞ്ചായത്ത് പ്രസിഡന്റ് വി.എസ്. പൊന്നമ്മ ഉദ്ഘാടനം ചെയ്തു. പിടിഎ പ്രസിഡന്റ് എം.കെ. അബ്ദുള്കരീം അധ്യക്ഷത വഹിച്ചു. എ. പ്രഭാകരന്, എഇഒ എ. അപ്പുണ്ണി, ബിപിസി എം. മനോജ്, സ്ഥിരം സമിതി അധ്യക്ഷരായ ടി.കെ. ഉമ്മര്, ഷീന ജില്സ്, എസ്എംസി ചെയര്മാന് ടി.എം. രാജു, സ്കൂള് പ്രിന്സിപ്പല് പി.ഐ. റസിയ, പ്രധാനാധ്യാപകന് പി.എം. ഹരിദാസന്, ജേക്കബ് മനാത്തോസ്, എ.എം. ജാലി, എം. മനോജ്, കെ. രാമദാസ്, പി.എം. മന്സൂര്, എം. അബ്ദുള് മജീദ്, കെ. രാധിക എന്നിവര് പ്രസംഗിച്ചു. 132 പേര് മുഴുവന് വിഷയങ്ങള്ക്കും 68 പേര് ഒന്പത് വിഷയങ്ങള്ക്കും എ പ്ലസ് നേടിയിട്ടുണ്ട്.